Dag spesiaal vir heuningbye - Agriculture - Windhoek Express
Monday, August 02nd, 2021 18:04:35
11 October 2019 | Agriculture
Roland Graf zu Bentheim, Namibië se bekende byeboer. Foto Namibian Sun
Aan die einde van hierdie maand is daar 'n spesiale dag wat opgedra is aan heuningbye en Namibië se bekende byeboer, Roland Graf zu Bentheim, meen 29 Oktober is dié belangrikste dag in die land.
"Op daardie dag moet Namibiërs nadink oor hoe waardevol bye is en wat dié klein insekte vir ons doen."
Hy sê dat ten spyte daarvan dat bye miljoene jaar oud is, staar bye uitwissing in die gesig weens gifstowwe wat mense gebruik wat bye doodmaak. "Ons gaan iets móét doen om bye, ja selfs ander ander insekte ook, te probeer bewaar want daarsonder sal hulle ook in Namibië verdwyn."
Hy sê voorts dat bye waarskynlik die mees waardevolle insekte is en dat die wêreld hulle nodig het om voort te bestaan. "Bye bestuif 80% - soms soveel as 100% - van plante in Namibië. Namibiërs moet werklik nadink oor wat hulle alles aan bye te danke het."
Zu Bentheim sê dit is 'n hartseer saak dat bye in Namibië steeds verbrand en vergiftig word en dus stel hy voor dat 'n boete van tot N$100 000 gehef word as straf vir die vernietiging van bye
Wat kan ons in Namibië doen om bye se voortbestaan te verseker?
"Ons het minstens 'n duisend byeboere dwars oor die land nodig waarvan minstens vyftig boere swerms van 50 bye en meer behoort te hê. Daarmee saam het die land minstens tien kantore nodig waar inligting oor bye bekom kan word asook 14 opvoedingsentrums – een in elke streek."
Hy stel verder voor dat elke plaas- of ploteienaar tussen een en vyf byekaste aanbring om die bestuiwing van plante in die land te hervestig.
Nog 'n voorstel wat Zu Bentheim gemaak het, is dat ambassades iets doen vir bye in Namibië. "Ek meen elke ambassade kan N$1 miljoen borg om 'n byeboerdery op die been te bring enige plek in die land, van Noordoewer tot Katima Mulilo. Behalwe dat hierdie boerderye werk skep vir inwoners van die omliggende areas, kan ambassades ook daarby baat deur hul eie heuning en was te oes. En as hulle dit nie vir eie gebruik wil hou nie, kan hulle dit vir die land se armes skenk."
Zu Bentheim meen hierdie daadwerklike stappe moet gedoen word sodat heuningbye en die land kan oorleef.
"Die stappe sal nie net bye en die omgewing beskerm nie, maar ook werk skep. Net deur die bestuiwing van die plante en bome, kan ons en die omgewing aan die lewe bly."